Man helder oordag in Jhb doodgeskiet | Netwerk24
Deur Christiaan Du Plessis 25 Junie 2019 19:58
Kapt. Mavela Masondo, provinsiale polisiewoordvoerder, sê die man is Dinsdagoggend op die toneel dood verklaar.
Videomateriaal wys hoe 'n man 'n sportnutsvoertuig parkeer. 'n Netjies geklede man klim uit en haal 'n skootrekenaarsak uit die kattebak.
Die man loop op die sypaadjie, waarna iemand in 'n grys kappie-baadjie agter hom aangehardloop kom.
Sonder om tot stilstand te kom, pluk die moordenaar sy vuurwapen uit en skiet die slagoffer van agter. Die slagoffer val en terwyl hy nog beweeg trek sy moordenaar nog 'n skoot af.
Daarna draai die moordenaar om en hardloop weg.
Die polisie vermoed dat nog verdagtes by die moord betrokke is. Die video wys hoe twee ander mans voor die moord verby die parkeerplek stap en rondkyk.
Volgens Masondo is die motief vir die moord nog onbekend. Hy het 'n beroep op enigiemand met inligting oor die voorval gevra om die polisie te bel.